ໄນຈີເຣຍ ຕັ້ງລາງວັນ ຈັບຜູ້ຕ້ອງຫາ ໃນການໂຈມຕີໂບດ
ຕໍາຫຼວດໄນຈີເຣຍ ຕັ້ງລາງວັນ 3 ແສນກວ່າໂດລາ ສຳລັບຜູ້ມີຂໍ້ມູນ ນຳໄປສູ່ການຈັບກຸມ ຜູ້ຕ້ອງສົງໄສ ໃນການວາງລະເບີດ ໂຈມຕີໂບດ ໃນວັນບຸນຄຣິສຕ໌ມາສ.
ຕຳຫຼວດໄນຈີເຣຍສະເໜີໃຫ້ເງິນລາງວັນຫຼາຍກວ່າ 300,000 ໂດລາສຳລັບຂໍ້ມູນທີ່ນຳພາ ໄປສູ່ການຈັບໂຕກຸມໂຕຄືນໃໝ່ ຜູ້ທີ່ຖືກກ່າວຫາວ່າ ເປັນຜູ້ວາງແຜນ ໃນການໂຈມຕີຮ້າຍ ແຮງທີ່ໂບດແຫ່ງນຶ່ງເນື່ອງໃນໂອກາດວັນບຸນຄຣິສຕ໌ມາສ ເຈົ້າໜ້າທີ່ກ່າວວ່າ ນາຍ Kabiru Sokoto ໄດ້ຫຼົບໜີຈາກການຄວບຄຸມຂອງຕຳຫຼວດໃນ ມື້ວັນພຸດແລ້ວ ເວລາສະມາຊິກຂອງກຸ່ມອັນທະພານຈຸນຶ່ງ ໂຈມຕີລົດຕຳຫຼວດ ຂະນະທີ່ຜູ້ ກ່ຽວຖືກຄຸມໂຕໄປຍັງປ້ອມຕຳຫຼວດອີກແຫ່ງນຶ່ງ ປະທານາທິບໍດີ Goodluck Jonathan ໄດ້ຂູ່ວ່າຈະປົດທ່ານ Hafiz Ringhim ຫົວໜ້າ ສືບສວນຂອງຕຳຫຼວດ ນອກຈາກວ່າເຈົ້າໜ້າທີ່ຈະສາມາດຈັບນາຍ Sokoto ໄດ້ພາຍໃນ ວັນສຸກມື້ນີ້ ຜູ້ກວດກາຕຳຫຼວດ ທີ່ໄດ້ສັ່ງໃຫ້ຍົກຍ້າຍນາຍ Sokoto ນັ້ນ ຖືກສັ່ງໃຫ້ພັກ ການຊົ່ວຄາວ ຄະດີນີ້ໄດ້ພາໃຫ້ປະຊາຊົນຈຳນວນນຶ່ງໃນໄນຈີເຣຍຈົ່ມທຸກວ່າຕຳຫຼວດບໍ່ໄດ້ດຳເນີນການ ພຽງພໍເພື່ອໃຫ້ການປົກປ້ອງຄຸ້ມຄອງພົນລະເຮືອນຈາກການໂຈມຕີຂອງຜູ້ກໍ່ການຮ້າຍ ໂຄສົກຂອງຕຳຫຼວດ ທ່ານ Olusola Amore ກ່າວວ່າ ຕຳຫຼວດໄດ້ເຮັດໜ້າທີ່ເປັນຢ່າງ ດີທີ່ສຸດເພື່ອຈະຈັບໂຕນາຍ Sokoto ໃຫ້ໄດ້ຄືນອີກ ທ່ານເວົ້າວ່າ ຕຳຫຼວດສາກົນແລະ ລັດຖະບານຂອງປະເທດອື່ນໆໃນພູມີພາກພວມໃຫ້ການຊ່ອຍເຫຼືອໃນການຕາມລ່າຫາ ໂຕຄົນຮ້າຍໃນຄັ້ງນີ້